ALGATAMISTEADE

Liidu uurimismenetlus seoses määruses (EL) 2015/1843 määratletud kaubandustakistustega, mida kohaldab Saudi Araabia Kuningriik ja mis hõlmavad keraamiliste plaatide importi mõjutavaid meetmeid

(2020/C 210/08)

23. aprillil 2020 sai Euroopa Komisjon ühelt tootmisharu ühenduselt määruse (EL) 2015/1843 (1) artikli 3 lõike 1 kohaselt esitatud kaebuse Euroopa Liidu kaupade Saudi Araabia Kuningriiki eksportimise takistuse kohta.

1. Asjaomased tooted

Keraamilised plaadid, eelkõige keraamilised põranda-, sillutis-, kolde- ja seinaplaadid, mis on klassifitseeritud kombineeritud nomenklatuuri rubriigi 6907 alamrubriikidesse 6907 21, 6907 22 ja 6907 23.

2. Asjaomane riik

Saudi Araabia Kuningriik

3. Kaebuse kokkuvõte

Kaebus puudutab kahte keraamiliste plaatide tootmise suhtes kohaldatavat tehnilist eeskirja, mille Saudi Araabia Kuningriik võttis vastu 2019. aastal, ja nende kohaldamist. Kaebus on esitatud nõude kohta taotleda Saudi Araabia kvaliteedimärk, et tõendada toodete vastavust tehnilistele nõuetele, ja selle saamise korra kohta.

Täpsemalt on kaebuses osutatud mitmele peamiselt vastavushindamismenetlusega seotud probleemile, milleks on näiteks:

— piiratud juurdepääs Saudi Araabia ametiasutuste usaldusväärsele teabele vastavushindamismenetluse ja sellega seotud dokumenteerimisnõuete kohta;

— Saudi Araabia kvaliteedimärgi saamiseks vajaliku vastavushindamise kestus ning hindamismenetluses tekkivad viivitused ja menetluse edenemist käsitleva teabe puudumine;

— asjaolu, et pärast kahe uue tehnilise eeskirja jõustumist ei ole Euroopa Liidu tootjad saanud kuigi palju vastavussertifikaate;

— nõue teha tootele uus vastavushindamine ja taotleda uus vastavussertifikaat, kui kavatsetakse turustada sama toote teist mudelit või kui toodet on kavas turustada muu kaubamärgi all;

— nõue teha mitu auditit Euroopa Liidu tootmisahela iga ettevõtja, sealhulgas algse tootja ja kõigi Saudi Araabia Kuningriiki eksportivate ettevõtjate kohta;

— rahvusvahelistest standarditest rangemate kohustuslike tehniliste eeskirjade kehtestamine, mis ei ole oma reguleerimistaseme poolest poliitikaeesmärgi saavutamiseks vajalikud;

— tasemelt ja laadilt ebaproportsionaalsete nõuete kehtestamine sellistele dokumentidele ja sellisele teabele, mis tõendavad/tõendab toote vastavust kohaldatavatele tehnilistele normidele, ning

— Euroopa Liidu vastavushindamisasutuste välja antud, keraamiliste plaatide Saudi Araabia tehnilistele nõuetele vastavust tõendavate sertifikaatide mittetunnustamine.

Kaebuses on kahtluse alla seatud Saudi Araabia meetmete kokkusobivus GATT 1994 VIII, X ja XI artikliga ning WTO tehniliste kaubandustõkete lepingu artiklitega 5, 8 ja 10.

4. Menetlus

Komisjon kavatseb korraldada kaebuse alusel uurimise. Huvitatud isikud võivad esitada konkreetsete kaebuses tõstatatud küsimuste kohta kirjalikku teavet ja tõendusmaterjali. Kui on tõenäoline, et teabe avaldamine kahjustaks oluliselt teabeandjat või -allikat, käsitatakse teavet konfidentsiaalsena. Lisaks kuulab komisjon ära kõik huvitatud isikud, kes seda kirjalikult taotlevad, tingimusel et menetluse tulemused mõjutavad kõnealuseid isikuid otseselt. Need huvitatud isikud võivad taotleda ärakuulamise eest vastutava ametniku sekkumist.

Komisjon esitab määruse (EL) 2015/1843 artikli 7 lõikes 1 osutatud komiteele uurimisaruande pärast viie kuu või keerulisematel juhtudel seitsme kuu möödumist käesoleva teate avaldamisest.

Teave ja ärakuulamistaotlused tuleb saata kirjalikult järgmisel aadressil:

European Commission Directorate-General for Trade TRADE.F.2 – Trade Barrier Complaints CHAR 6/135 1049 Bruxelles/Brussel BELGIQUE/BELGIË E-post: trade-tbr@ec.europa.eu

5. Ärakuulamise eest vastutav ametnik

Huvitatud isikud võivad taotleda ärakuulamise eest vastutava ametniku sekkumist vastavalt otsusele 2019/339 (2). Ärakuulamise eest vastutav ametnik toimib vahendajana huvitatud isikute ja komisjoni uurimistalituste vahel ning vaatab läbi toimikule juurdepääsu taotlused, dokumentide konfidentsiaalsusega seotud vaidlused ja kolmandate isikute ärakuulamistaotlused.

Lisateave ja kontaktandmed on huvitatud isikutele kättesaadavad ärakuulamise eest vastutava ametniku veebisaidil: https://ec.europa.eu/trade/trade-policy-and-you/contacts/hearing-officer/.

6. Tähtajad

Komisjon peaks kõik ärakuulamistaotlused kätte saama hiljemalt 45 päeva jooksul pärast käesoleva teate avaldamist. Ärakuulamise eest vastutava ametniku juures ärakuulamise taotlus tuleb esitada kirjalikult 45 päeva jooksul pärast käesoleva teate avaldamist. Taotlus peab olema põhjendatud.

7. Isikuandmete kaitse

Uurimise käigus kogutud isikuandmeid töödeldakse vastavalt nõukogu määrusele (EL) 2018/1725 (3).

(1) Euroopa Parlamendi ja nõukogu 6. oktoobri 2015. aasta määrus (EL) 2015/1843, millega kehtestatakse liidu meetmed ühise kaubanduspoliitika vallas, et tagada rahvusvahelistest kaubandusreeglitest, eeskätt Maailma Kaubandusorganisatsiooni egiidi all kehtestatud reeglitest tulenevate liidu õiguste kasutamine (ELT L 272, 16.10.2015, lk 1).

(2) Euroopa Komisjoni presidendi 21. veebruari 2019. aasta otsus (EL) 2019/339 ärakuulamise eest vastutava ametniku tööülesannete ja pädevuse kohta teatavates kaubandusmenetlustes (ELT L 60, 28.2.2019, lk 20).

(3) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).